Diari Oficial de la Generalitat Valenciana


Sumari del DOGV 4111, del 22-10-2001 (2001/10988)

RESOLUCIÓ de 10 d'octubre de 2001, de la Direcció General de Justícia, que complementa la de 22 de juliol de 1998, per la qual es regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'administració de justícia a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4111

Data del DOGV
:   22-10-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/10971


Data del document
:   10-10-2001

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * nomenament de personal
    * medicina forense
    * metge
    * personal de l'administració de justícia
    * concurs administratiu

RESOLUCIÓ de 10 d'octubre de 2001, de la Direcció General de Justícia, que complementa la de 22 de juliol de 1998, per la qual es regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'administració de justícia a la Comunitat Valenciana. [2001/X10106]
  
Per Ordre de 2 d'agost de 1999, de la Conselleria de Justícia i Administracions Públiques, es regula la constitució de borses de treball per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana.
  
La Resolució de 22 de juliol de 1998, del subsecretari de Justícia, regula el procediment per al nomenament de personal interí per a ocupar llocs de treball vacants dels cossos de metges forenses, oficials, auxiliars i agents de l'administració de Justícia a la Comunitat Valenciana.
  
El procediment regulat en la precitada resolució va ser objecte de modificació per mitjà de Resolució de 25 d'octubre de 2000, de la Direcció General de Justícia, per tal d'adaptar-lo a les novetats introduïdes per l'Ordre de 2 d'agost de 1999, la qual permet la possibilitat que una persona estiga inclosa en més d'una borsa de treball.
  
L'aplicació d'aquesta normativa ha generat determinats inconvenients en la prestació del servei en òrgans judicials, en el cas en què una persona estiga treballant com a interina d'un cos concret, i posteriorment, se li oferisca un lloc de treball pertanyent a un altre distint i l'accepte.
  
En conseqüència, oïdes les centrals sindicals integrants de la Mesa Sectorial de Justícia, i en virtut de les competències que em confereixen l'article 11 i la disposició final primera de l'Ordre de 2 d'agost de 1999 citada, resolc:
  
Afegir al punt tercer, tres, de la Resolució de 22 de juliol de 1998, del subsecretari de Justícia, el següent paràgraf:
  
En el cas que dita persona estiga treballant com a interina al servei de l'administració de Justícia, quan se li oferisca per primera vegada un lloc de treball pertanyent a un altre cos de les actuals borses en què estiga admesa, no es procedirà a la seua crida fins que no se'n produïsca el cessament, i se li mantindrà mentrestant en el lloc que li corresponga en la borsa de referència.
  
València, 10 d'octubre de 2001.- El director general de Justícia: Eloy Velasco Núñez.